**ประกาศเจตนารมณ์ของ**

**องค์กรวิชาชีพในกิจการกระจายเสียงและกิจการโทรทัศน์เพื่อส่งเสริมการกำกับดูแลกันเอง**

 โดยที่เป็นการสมควรให้มีข้อตกลงร่วมกันขององค์กรวิชาชีพที่มีสมาชิกเป็นผู้ประกอบวิชาชีพในกิจการกระจายเสียงและกิจการโทรทัศน์ทั้งหลาย เพื่อส่งเสริมเสรีภาพ ความรับผิดชอบ ยกระดับผู้ประกอบวิชาชีพฯในการนำเสนอข่าวสารและแสดงความคิดเห็น และสนับสนุนสิทธิในการจัดตั้งองค์กรเพื่อปกป้องสิทธิเสรีภาพและความเป็นธรรม รวมทั้งสนับสนุนการมีกลไกกำกับดูแลกันเองขององค์กรวิชาชีพที่มีประสิทธิภาพและเป็นที่ยอมรับในการปฏิบัติและยึดถือร่วมกัน ส่งเสริมสนับสนุนสิทธิการรับรู้ข่าวสารที่มีประโยชน์และมีประสิทธิภาพสูงสุด ตลอดจนการแสดงความคิดเห็นของประชาชนในประบอบประชาธิปไตย อันมีพระมหากษัตริย์ทรงเป็นประมุข

 การนี้ องค์กรวิชาชีพที่มีสมาชิกเป็นผู้ประกอบวิชาชีพในกิจการกระจายเสียงและกิจการโทรทัศน์ทั้งหลายได้พร้อมใจประกาศเจตนารมณ์ร่วมกันที่จะกำหนดแนวทางปฏิบัติ ดังต่อไปนี้

 ข้อ ๑ ร่วมกันสนับสนุนการเข้าเป็นสมาชิกองค์กรเพื่อทำหน้าที่กำกับดูแลกันเองในกลุ่มผู้ประกอบวิชาชีพในกิจการกระจายเสียงและกิจการโทรทัศน์

ข้อ ๒ มีการกำหนดธรรมนูญ ข้อบังคับ ข้อกำหนด ระเบียบ หรือแนวทางปฏิบัติขององค์กรที่จัดตั้งขึ้น เพื่อใช้บังคับในการทำหน้าที่กำกับดูแลกันเองในกลุ่มสมาชิกหรือผู้ประกอบวิชาชีพกิจการกระจายเสียงและกิจการโทรทัศน์

 ข้อ ๓ ยึดถือและปฏิบัติภายใต้หลักจริยธรรมจรรยาบรรณแห่งวิชาชีพและข้อบังคับโดยเคร่งครัด

 ข้อ ๔ สนับสนุนและยึดถือการมีกลไกกำกับดูแลกันเองในกรอบจริยธรรมจรรยาบรรณขององค์กรวิชาชีพอย่างมีประสิทธิภาพ รวมถึงกระบวนการรับเรื่องร้องเรียนที่มีแนวทางจะแก้ไขความเสียหายที่เกิดขึ้นจากการประกอบกิจการหรือวิชาชีพ

 ข้อ ๕ สนับสนุนและส่งเสริมผู้ประกอบวิชาชีพที่มีความประพฤติดี นำเสนอข้อมูลข่าวสารที่มีประโยชน์ต่อสาธารณะ สร้างสรรค์สังคม ส่งเสริมคุณธรรม วัฒนธรรม เสริมสร้างความรู้ต่อเด็กและเยาวชน เป็นต้น

 ข้อ ๖ ร่วมกันเสนอแนะแนวทางในกรณีที่ผู้ประกอบวิชาชีพหรือองค์กรวิชาชีพที่มีพฤติกรรมไม่เหมาะสม ปฏิบัติหน้าที่ขัดหรือแย้งหรือไม่สอดคล้องกับธรรมนูญ ข้อบังคับ ข้อกำหนด ระเบียบ หรือแนวทางปฏิบัติขององค์กร หรือหลักจริยธรรมจรรยาบรรณแห่งวิชาชีพ

 ข้อ ๗ ให้ความร่วมมือ ร่วมสนับสนุนและส่งเสริมการดำเนินงานกับองค์กรวิชาชีพอื่นๆ ตลอดจนองค์กรกำกับดูแล ในการผลักดันให้กลไกการกำกับดูแลกันเองให้มีประสิทธิภาพ ตอบสนองประโยชน์สาธารณะสูงสุด